La Bibia piemontèisa/Testament Neuv/Efesin/Efesin 5


Efesin

5

Vive ant l'amor 

Vardé bin lòn ch'a fà Nosgnor e peuj fé l'istess, përchè i seve coma 'd fieuj ch'a imito 'n pare ch'a-j veul bin. Vive na vita pien-a d'amor an seguitand l'esempi dël Crist. Chiel a l'ha vorsune bin tant da smon-se për noi a Nosgnor Dé coma 'n sacrifissi d'odor agreàbil.

Coma ch'as confà a 'n pòpol ch'a l'é sant, ch'a sio gnanca nominà an tra 'd vojàutri ëd còse coma l'inmoralità, la saloparia o l'avidità. Conte scarose, stupidità, paròle grossere - cola-lì a l'é nen ròba për dij cristian. Al contrari, che la gent a senta da vojàutri ch'i ringrassie Nosgnor.

Ëd sossì i peule stene sicur: che gnun ch'a sia inmoral, salòp o àvid (l'avidità a l'é n'idolatrìa) a 'rseivrà mai l'ardità dël règn dël Crist e 'd Nosgnor Dé.

Vive ant la lus 

Lasseve nen ambrojé da coj ch'a san bin dovré la lenga për giustifiché sti pecà-sì përchè a l'é sicur che l'ira 'd Nosgnor a tomberà dzura 'd coj ch'a-j dzubidisso. Ch'i l'abie gnente da fé con cola gent-lì.

A l'era na vòlta ch'i j'ere 'nt lë scur, ma adess i seve sota la lus ëd Nosgnor. Viv-ne donca an conformità, coma 'd gent ch'a sta 'nt ël ciàir! Ël ciàir a dà sèmper dij bon frut, l'é a dì: bontà, giustissia e vrità. Savejlo arconòsse lòn ch'a l'é agreàbil a Nosgnor. Pijeve nen part a j'euvre 'd coj ch'a stan ant lë scur: a pòrto gnun bon frut; al opòst denunsieje, troveje da dì! Lòn che cola gent a fan ant lë scur, da stërmà, a fà fin-a vërgogna 'd parlene! Contut, cand che ‘l ciàir a j'anlumina, le ròbe as vëddo ciàire, brute coma ch'a son, përchè ‘l ciàir a-j na buta an evidensa soa vera natura. A l'é për lòn ch'i disoma: "Dësvijte, ti ch'it deurme! Tirte sù da 'n mes ai mòrt, e 'l Crist at anluminrà!".

Vive ant la saviëssa 

Pijeve donca bin guarda 'd vòstra condòta. Vive nen da stùpid, ma con saviëssa. Perde nen ëd temp pressios, ma sfruté al màssim ël temp ch'i l'eve për fé lòn ch'a l'é bon, përchè ij dì ch'i vivoma a son gram. Penseje bin ansima prima 'd fé cheicòsa: serché 'd capì lòn ch'a podrìa esse 'l volèj ëd Nosgnor. E ampinive nen ëd vin, përchè lolì a l'é la ruin-a dla vita, ma procureve d'esse ampinì dlë Spìrit Sant. Canté al Signor ëd salm, ëd làude e 'd càntich ëspirituaj, për l'edificassion ëd coj ch'a jë scoto. Ch'a sia cola la mùsica ch'i l'eve 'nt ël cheur!

Rende sèmper grassie për ògni còsa a Dé, ch'a l'é nòstr Pare, an nòm ëd Nosgnor Gesù Crist.

Esortassion a le famije 

Sogeteve j'un a j'àutri për reverensa a Crist. Fomne, sogeteve ai vòstri marì tal coma tuti a l’han da sogetesse a Nosgnor, përchè 'l marì a l'é cap ëd la fomna, l'istess che 'l Crist a l'é cap e salvator ëd la Cesa, ch'a l'é sò còrp. Tant coma la Cesa as sugeta al Crist, parèj le fomne a l'han da sogetesse an tut ai sò marì.

Vojàutri marì voleje bin a vòstre fomne coma 'l Crist a l'ha vorsù bin a la Cesa tant da arnonsié për chila a soa vita medésima. A l'ha vorsula santifiché dòp d’avèjla netià 'nt ël batésim d'eva compagnà da soa paròla. Chiel a l'ha vorsù porté a soa presensa na Cesa gloriosa, sensa mace, rùpie o d'àutre còse parèj, ma përch' a fussa santa e sensa rimpròcc. Ant l'istessa manera ij marì a l'han da volèj bin a soe fomne coma ch'a fan për ij sò còrp midem. Col ch'a veul bin a soa fomna a veul bin a chiel midem. An efet, a-i é gnun ch'a veuja nen bin a chiel midem, al contrari, tuti as nutrisso e as soagno. Ël Crist a l'ha fàit parèj con soa Cesa, dàit ch'i soma 'd mèmber ëd sò còrp, carn ëd soa carn e òss dij sò oss. A l'é për lòn che, coma ch'a dis la Scritura: "L'òm a chiterà sò pare e soa mare për unisse a soa fomna, për formè ansema na sola carn". Sto misteri-sì a l'é grand; i antendo che sòn a fà arferiment a Crist e a la Cesa. Che donca ognidun ëd vojàutri a veuja bin a soa fomna coma a chiel midem, e che la fomna a rispeta sò marì.

Nòte 

Bibia
Testament Neuv
Efesin